google/wiki40b huggingface dataset:
Himmerland

Himmerland er en halvøy i det østlige Nordjylland i Danmark sør for Limfjorden og nord for Mariager Fjord. Hele området ligger i Mariagerfjord kommune.
Folk fra Himmerland kalles i moderne dansk for «himmerlændinge». Tidligere har de blitt kalt «himmerlændere» og før det «himmerboer» (eldre nydansk: Hemmelboe som er bevart i dialektformen: himmelbo)
Historisk sett svarer området til det gamle Himmersyssel og omfattet de tidligere herrendene: Fleskum, Gislum, Hellum,Hindsted, Hornum, Rinds, Slet og  Års herred.

Himmerlendingene som kimbrere

Navnene Himmerland og Himmersyssel er mest sannsynligvis av folkenavnet kimbrer.
I Ptolemaios verk Geographia (fra 100-tallet) plasserte Kimbroi i den nordligste delen av Jylland.
International Council of Museums

International Council of Museums (ICOM) er en internasjonal organisasjon av museer og profesjonelle museumsfolk. Organisasjonen arbeider med ulike spørsmål knyttet til bevaring og formidling av verdens natur- og kulturarv, nå og i fortiden, synlige og usynlige naturminner og kulturminner. ICOM ble stiftet i 1946 som en ikke-statlig organisasjon, og har et nært forhold til UNESCO, formelt og konsultativt. Som en ideell organisasjon er ICOM hovedsakelig finansiert av kontingent og med støtte, blant annet fra statlige kilder. Museer og individuelle medlemmer danner et nettverk som opprettholdes med nyhetesbrev. Medlemmene har gratis adgang i hverandres museer. ICOM gjennomfører deler av UNESCOs program for museer. ICOMs hovedkvarter ligger i Paris og inneholder ICOMS sekretariat, og UNESCO–ICOM Museum Information Centre. ICOM administrerer internettdomenet .museum.
ICOM har 30 internasjonale komiteer med fokus på ulike typer av museer (for eksempel naturhistoriske museer og samlinger, kunstmuseer, militære museer, transportmuseer, etnografiske museer), og 117 nasjonale komiteer som representerer medlemslandene. De internasjonale komiteene har årlige møter, og det har også hovedkomiteen. Hvert tredje år avholdes generalforsamling. Det første møtet ble holdt i Paris i 1948. De siste årene var generalkonferansen i Seoul i 2004, Venezia i 2007 og i Shanghai i 2010. 
ICOM-CC er den største fagkomiteen med over 1500 medlemmer fra hele verden og fra alle ulike typer museer og konserveringsprofesjoner. Komiteen har som mål å fremme konservering, undersøkelse og analyse av naturhistorisk og kulturhistorisk viktig materiale.
ICOM-CIDOC har fokus på dokumentasjon og dokumentasjonsstandarder for museum, arkiver og liknende organisasjoner. Komiteen har mer enn 750 medlemmer i 60 land. CIDOC har definert en modell med begreper (kjent som CIDOC CRM), som inneholder en formell ontologi for informasjon om kulturarven (og naturarven). Den er formelt en ISO International Standard (ISO 21127).
Jakob Bölsche

Verk

Av Bölsche er et orgelverk med tittelen Praeambulum ex E Sig. Jacobus Bölsche Org. ad Bürgedorff 1683 pedaliter bevart, publisert av Riedel i 1957. Datoen gjelder sannsynligvis for avskriften, selve verket komponerte nok Bölsche før 1669.
Bölsches preludium og et preludium-fuge-verk av Dietrich Buxtehude er de eneste orgelverkene fra sin tid som går i E-dur. Det 38 takter lange preludiet begynner som en manualpassasje med en stigende linje som inneholder en karakteristisk lydisk kvart (aiss) og avslutter med en like lang og ganske enkel fuge.
Cratosilis

Utbredelse

Cratosilis finnes i Mellom-Europa, ingen arter er registrert fra Norden.

Utseende og levevis

Cratosilis tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres. Larvene lever som predatore (rovdyr).
Sapygidae

Utseende

Middelsstore, nokså kraftige, svarte vepser, ofte med gule eller hvite tegninger. Mange ligner stikkvepser (Vespidae). Hodet er nokså stort og bredt, antennene kraftige, noe fortykkede. Brystet er kraftig, ikke påfallede hårete. Beina er forholdsvis korte, vingene velutviklede, lange og smale. Bakkroppen er avlang, festet til forkroppen med en kort "stilk" (petiolus).

Levevis

Disse artene er parasitoider som snylter på solitære (ikke-sosiale) bier (Apoidea). Hunnen legger et egg i biens bol og vepselarven spiser opp både bielarven og matreservene som var samlet til den. Noen er kleptoparasitter, de angriper ikke bielarven men nøyer seg med å spise opp maten dens.

Utbredelse

Familien finnes i alle faunaregioner bortsett fra Australia.
Vanlig grasengfly

Utseende

Et middelsstort (vingespenn 30 – 34 mm), kraftig, mer eller mindre gråbrunt nattfly. Fargen er svært variabel, fra ganske blek til nesten svart, den ytre delen av forvingen er ofte lysere enn resten. Nyre- og ringmerkene er oftest lyse og tydelige. Bakvingen er lyst gråbrun.

Levevis

Arten lever på åpne områder med gras. Larvene utvikler seg inne i stråene på ulike grasarter fra september til mai. De voksne sommerfuglene flyr i juli – august.

Utbredelse

Inntil nylig har arten blitt blandet sammen med espers grasengfly, og det er uklart hvor vidt utbredt den egentlig er. Trolig finnes den i Nord-Afrika og over det meste av Europa. I Norge er den vanlig nord til Møre og Romsdal.
Pedaliodes

Utseende

Nokså store, brune sommerfugler. Bakvingens ytterkant er mer eller mindre bølgete. Oversiden kan være ensfarget mørkebrun, eller ha hvite eller oransje flekker eller tverrbånd, men sjelden øyeflekker. Undersiden er mørkt brunspraglete.

Levevis

Larvene lever sannsynligvis på bambus i slekten Chusquea.

Utbredelse

Slekten lever langs Andesfjellene, særlig i den nordlige delen fra Venezuela til Peru.
Strickers Batteri

Strickers Batteri var et kystbatteri som ble oppført under Englandskrigene 1801–1808 etter planer av Heinrich Ernst Peymann. Det lå på Amager i Kløvermarkens sydlige ende tett på Prøvestenen ut mot Øresund, og var navngitt etter dets premierløytnant Justus Alexander Stricker (1775–1841).
Anlegget forsvarte Københavns havn sammen med Trekroner fort (anlagt 1787–1827) og Lynetten (anlagt 1767–1780). Senere ble Prøvestensfortet (anlagt 1858–1863) og Mellemfortet (anlagt 1860–1863) bygget i nærheten av batteriet.
Strickers Batteri ble i 1954 sprengt i luften, da det var blitt vurdert at anlegget ikke var bevaringsverdig. Det ga siden plass til De Danske Spritfabrikker og Pyrolyseværket. Mellemfortet ble også fjernet, og her befinner seg nå Amagerværket.
Ammetåke

Ammetåke er en mental tilstand som kan oppleves av mødre i ammeperioden. Ammetåke er ikke klassifisert som en medisinsk tilstand, men er mer et folkeuttrykk på en tilstand av lett forvirring, glemskhet, mangel på energi og rastløshet etter barselen. Tilstanden kan skyldes både hormonelle forandringer i kroppen, og forandringene i livsstil et nyfødt barn fører til hos foreldre.
Melkehormonet prolaktin virker søvndyssende, noe som er en stor fordel når man har vært våken om natten for å amme, da dette kan hjelpe moren med å sove på dagtid. Dette, ofte kombinert med mangel på søvn i barnets første levemåneder, kan føre til at man opplever å bli litt glemsk. Amming utløser også produksjon av endorfiner, som har en beroligende effekt. Det er dog stor forskjell på hvordan den enkelte kvinne opplever ammetåke.

Omstridt medisinsk forskning

Hvorvidt disse hormonene har noen virkelig effekt på kvinnens mentale kapasiteter, er ikke vitenskapelig bekreftet. En studie utført av australske forskere, hvor 2500 kvinner ble fulgt igjennom ti år, førte ikke til noen klare endringer i hjernen før eller etter graviditeten. Sjefsforsker Helena Christensen ved Australian National University konkluderte med at ammetåke er en myte.
De australske forskerne mente tvert i mot å se en forbedring i de kognitive evnene til kvinnene etter graviditeten. Videre undersøkte forskerne kvinnenes hukommelse og evne til logisk tenking både før og etter graviditeten, og fant ingen forskjell.
2 Tone Records

2 Tone Records var et engelsk plateselskap som ga ut ska- og reggaeplater som var inspirer av punk. Det ble grunnlagt i 1979 av Jerry Dammers for å gi ut den første singelen med bandet hans, The Specials. 2 Tone signerte kontrakter med The Selecter, Madness og The Beat, men de forlot alle selskapet i løpet av de neste to årene. 2 Tone benyttet seg av en uvanlig form for kontrakt, der bandene kunne bryte etter bare en singel. Både Madness og The Beat benyttet seg av denne klausulen, Madness for å signere kontrakt med Stiff Records, The Beat for å starte sitt eget selskap Go-Feet.
Da restene av The Specials gikk i oppløsning i 1985 sluttet selskapet å fungere, men navnet lever videre med betegnelsen 2 Tone på musikkstilen som ble fremmet av selskapet.
Matt Czuchry

Gilmore Girls

Matt er kjent for rollen som Logan Huntzberger i TV-serien Gilmore Girls. I serien spiller han en student på Yale University. Familien hans er rik og faren hans eier the The New York Times. På skolen er Logan en populær gutt blant jentene – en ordentlig sjarmør. Huntzberger har aldri kalt noen hans kjæreste og liker å rote med de peneste jentene på skolen, men det var før han traff Rory Gilmore.
Logan ville først ikke be Rory ut fordi han ikke følte seg som kjæreste-materiale, noe han mente Rory var. Hun insisterte på at hun kunne være en av de mange jentene han gikk ut med fordi hun ville være sammen med han. Rory blir fort sjalu når hun ser Logan med andre jenter og prøver å hevne seg og Logan blir sjalu når hun går ut med vennene hans. Gilmore forteller at hun ikke lenger klarer å være «one of the many» og Logan bestemmer seg for å bli kjæresten til Rory ettersom han ikke klarer å gi slipp på henne. De to utvikler et romantisk forhold, noe som moren til Rory (Lorelai Gilmore, spilt av Lauren Graham) ikke liker.

The Good Wife

Han spilte også en sentral rolle som karakteren «Cary Agos» i den amerikansk rettsdramaserie The Good Wife (norsk tittel Brutte løfter).
Lejogaster metallina

Utseende

En liten (6-8 mm), tettbygd, metallglinsende svart blomsterflue. Hele kroppen har en markert metallglans som gjerne er blålig på thorax, grønnlig på bakkroppen. Antennene er middels lange og svarte. Fasettøynene er nakne, bredt skilte i pannen hos begge kjønn. Ansiktet er konkavt, metallglinsende svart med litt lys bestøving øverst og på sidene. Kroppen er kledt med korte, lyse hår. Bakkroppen er avlangt oval. Beina er nokså slanke, helt svarte. Vingene er glassklare med gulbrune årer og gult vingemerke.

Levevis

Arten lever på fuktige steder ved bredden av ferskvann, også på strandenger og sumper ved havet. Larven utvikler seg mellom røttene til ulike sumpplanter like under vannoverflaten. De voksne fluene flyr i mai-august, lavt mellom vegetasjonen, de påtreffes sjelden borte fra larvenes oppvekstområder. De besøker mange ulike blomster.

Utbredelse

Den er utbredt i så godt som hele Europa, i Nord-Afrika og i Asia østover til Kasakhstan. I Norge finnes den praktisk talt langs hele kysten, dessuten i innlandet på Østlandet og i Pasvik.
Deir al-Balah

Deir al-Balah (دير البلح, Dayr al-Balaḥ) er en palestinsk by som ligger omtrent midt på Gazastripen. Administrasjonen av den midstre del av Gazastripen har sete her. Byen hadde 49 751 innbyggere i 2006.
Byen er blitt beskrevet som en «høyborg» for Hamas, som i 2005 har hatt 13 av 15 seter i byparlamentet.
Victoria Land

Victoria Land er et landområde på det antarktiske kontinent beliggende vest for Rosshavet og øst for George V Land. Det ble oppdaget av James Clark Ross i januar 1841 og navngitt etter dronning Victoria av Storbritannia. En annen oppdager som utforsket Victoria Land er Douglas Mawson.
Tarsoctenus

Utseende

Middelsstore (vingespenn ca. 45-50 millimeter), kraftige, kontrastrikt fargede smygere. Vingene er svarte med halvt gjennomsiktige, hvite flekker. Særlig på bakvingen kan det være metallisk skimrende, lyst grønnlige felter, og kroppen og vingenes indre del kan være mer eller mindre rustrød, eller også lyst blå- eller grønnskimrende.

Utbredelse

Artene er utbredt i Mellom- og Sør-Amerika, fra Panama i nord til Bolivia i sør.
Leptoderiana

Utseende

Middelsstore, slanke, svarte trebukker, dekkvingene gjerne med grønnlig metallglans. Hodet er omtrent så bredt som pronotum, ovalt. Antennene er nokså tynne, noe kortere enn kroppen. Pronotum er smalt, lengre enn bredt, mer eller mindre tønneformet. Dekkvingene er jevnbrede, forholdsvis tynne, tett og kraftig punkterte. Beina er slanke, med litt klubbeformede lår.

Utbredelse

Artene lever i Tanzania og Den Sentralafrikanske Republikken.
Eksekvatur

Eksekvatur er en diplomatisk praksis der en stat godkjenner en annen stats konsul. Henvendelse om godkjenning rettes fra et lands utenriksdepartement til en annen stat, enten direkte eller via ambassade. Godkjenning innebærer at konsulen på lovlig måte kan utføre sine gjøremål i et nærmere bestemt område. I snever forstand er eksekvatur godkjennelsesdokumentet utstedt til en konsul.
Dongxihu

Dongxihu (kinesisk: 东西湖区; pinyin: Dōngxihú Qū) er et bydistrikt i den subprovinsielle by Wuhan, hovedstaden i provinsen Hubei i Folkerepublikken Kina.
Det har et areal på 495,3 / 439 km² og teller 306 000 innbyggere (2004).
Caio (navn)

Etymologi

Caio er en portugisisk form av det romerske fornavnet Gaius, som har ukjent opprinnelse.
Fylkesvei 4178

Fylkesvei 4178 går mellom Storekvina og Bjåstøl i Kvinesdal kommune. Veien er 2,1 km lang.
Frem til 2019 hadde veien betegnelsen Fylkesvei 819.
Våre små søsken

Bakgrunn for diktet

I 1953 ble Ragna Ringdals Dagsenter for psykisk utviklingshemmede åpnet i Oslo. Prinsesse Astrid foresto høytideligheten og forfatter Inger Hagerup ble spurt om å skrive en prolog. Det var ved denne anledningen at Inger Hagerup skrev diktet «Våre små søsken». Diktet kom først på trykk i 1964.

Bakgrunn for sangen

Skuespiller Wenche Foss fikk en psykisk utviklingshemmet sønn. Hun engasjerte seg sterkt i «åndsvakesaken» og leste dette vesle diktet overalt i Norge.
I 1970 var Tore Magnus Pettersson, som opprinnelig kommer fra Bergen, lærerstudent i Bodø og engasjert til å opptre som visesanger på et arrangement hvor Wenche Foss hadde opplesning. Wenche Foss leste «Våre små søsken» under dette arrangementet og ga Tore Magnus Pettersson inspirasjon til å tonesette diktet. 
Året etter stilte lærerstudenten opp i en konkurranse i radio og fjernsyn under artistnavnet «Tore Magnus». Med visen «Våre små søsken» vant han «Talent ‘71»,  
Som grammofonplate ble sangen en suksess http://www.vglista.no/topplister/topp-20-single-1972-10/. «Våre små søsken» kan stadig høres i radioens ønskeprogrammer. Nå står visen gjengitt i mer enn 30 sangsamlinger utgitt over hele Skandinavia.
En ny versjon av «Våre små søsken», hvor Wenche Foss medvirker, ble publisert 5. desember 2017, på 100-årsdagen for skuespillerinnens fødsel. – Opptaket med Wenche Foss hadde komponisten gjort hjemme hos henne i 2003.
Nikolina

«Nikolina» er et skillingstrykk med opprinnelse fra Sverige.

Teksten

1.Att vara kär det är en ryslig plåga

den som försökt den säger inte nej.

Jag var så rysligt kär i Nikolina

och Lina hon var lika kär i mej.
2.Om hennes hand jag bad hos hennes pappa,

men jag fick det som jag ej väntat på.

Jeg aldrig kommit ut för någon trappa

så rysligt hastigt som jag gjorde då.
3.Jag gick då hem och satte mig att skriva

bad Nikolina ville va så snåall

att möta mig när månen börja skina

i ekebacken nästa lördagskväll.
4.Så mötte jag en mörk figur i kappa

och månen sken på himmelen den blå.

Den mötande var Nikolinas pappa

beväpnad med en rätt försvarlig påk.
5.Jag började att darra ut i knäna

och tänkte ta'till benen rädd och stygg,

men medan jag så gnodde mällan träna

fick påken dansa på min rygg.
6.Jag skrev til Nikolina då och sade:

Nu är det mitt håp totalt adjö,

om du ej bota kan min kärlekspina

sså dränker jag mig ut i närmaste sjö.
7.Men Lina skrev igen och sade till mig:

O kära Pelle blott nu hör på mig,

den som sitt liv förkortar är en kruka

du kan väl vänta till dess gubben dör.
8.Och nu så väntar jag och Nikolina

att gubben snart skall kola vippen av,

och som en gravsten skall jag då just sätta

den gamla påken uppå gubbens grav.
Salem Sandefjord

Salem Sandefjord er en frikirke i Sandefjord, tilsluttet Pinsebevegelsen i Norge. Salem tilhører den verdens-omspennende Pinsevekkelsen, som kom til Norge i desember 1906. Salem ble etablert i Sandefjord i 1929.
Salem Sandefjord hadde sine første samlinger i 1929. Idag teller menighetsfellesskapet over 600 mennesker (døpte og tilhørige). Av disse er vel 400 døpte medlemmer. Menigheten praktiserer dåp av troende, som er grunnlag for medlemskap.
Pastor er Einar Nymoen (2007)

Virksomhet

Menigheten er en flergenerasjons-menighet. Søndager er tradisjonell møtedag, men også resten av uken er det aktivitet. Lørdager har tradisjonelt vært ungdommens kveld, da samles 50 – 100 ungdommer.
Menigheten har egen lokalradio, kafé, barnehage og driver MBS - menighetsbibelskolen.

Misjon

Salem Sandefjord støtter den norske pinsbevegelsens misjonsarbeid i Hviterussland, Ukraina, Georgia og Swaziland. Menigheten støtter også arbeidet til IBRA og K.A.B.A.. I 2006 var menighetens bidrag til misjon på litt over 250 000 kroner.
NM i roing 1989

NM i roing 1989 ble arrangert i Trondheim 25. juni 1989. 
Kongepokalvinnere ble Horten Roklubb (singlesculler med Rolf Thorsen) og Christiania Roklub (singlesculler med Irene Aaberg).
MkLinux

MkLinux (forkortelse for mikrokjerne Linux) er en tidligere Linuxdistribusjon som ble startet av Open Software Foundation Research Institute og Apple Computer. Plattformen var beregnet på Macintosh med PowerPC mikroprosessorer.
Distribusjonen kjørte som en vert på toppen av versjon 3.0 av mikrokjernen Mach.
Første versjon ble lansert i februar 1996. Siste versjon var pre-R2 og ble lansert i august 2002.
Lansettvingedøgnflue

Voksne (imago)

Kroppen er 6-7 millimeter lang og har en olivengrønn eller litt lys oliven farge. Vingene er trekantet og holdes rett opp og ut fra kroppen i hvile. Bakvingen er liten, mye mindre enn framvingen, den er fint oval på form. Lengst bak på bakkroppen er det to haletråder (cerci).

Nymfer/larver

Nymfene er mellom 6-8 millimeter lang. Den har tre omtrent like lange haletråder, med mørke ringer og ofte mørkte bånd. Den midterste haletråden har små korte hår ut til hver side. De to ytre haletrådene har bare hår på innsiden. Beinas kloledd har ikke små fine hår på hver klospiss. Det er sju par små, enkle, smale (tilspisset) gjeller bokover på siden av bakkroppen. Labialpalpens ytre (underleppens tredje ledd) ledd har en konkav tverrende og det indre hjørnet er rettvinklet (krever god forstørrelse). Pannen (frons) er u-formet.

Levevis

Lansettvingedøgnflue finnes i små bekker og større elver med rennende vann. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester  eller råtnende planter. Men også av andre mindre dyr. I Norge har den vanligvis et nymfestadium på 1 år. 
Lansettvingedøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne flyr fra mai til september. De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
Bergens gamle rådstue

Bergens gamle rådstue, i middelalderen kalt Stevnestova, lå på Bryggen i Bergen. I tilknytning til rådstuen lå byens vinkjeller, som fungerte både som lager og skjenkested. Rådstuen ble trolig bygget som en stor toetasjes murbygning omkring år 1300. Kun ruinene etter vinkjelleren er igjen i dag, under et parkeringshus i Rosenkrantzgaten.

Historie

Stevnestova ble bygget som lokale for byrådet i Bergen, og er første gang nevnt i 1315. Bygningen lå strategisk plassert langs Breida-almenningen, midt blant bryggegårdene.
Rådmennene hadde flere praktiske, administrative og rettslige oppgaver i forbindelsen med driften av byen. De skulle blant annet påse at byggeforskriftene ble overholdt og ha tilsyn med handel. Rådmennene satt også på rettigheter i forhold til utsalg av vin fra vinkjelleren.  
Mot slutten av 1400-tallet ble vinkjelleren leid ut til hanseatene.
Rådstuen var i bruk til rundt 1560, da funksjonene gradvis ble flyttet til Christoffer Valkendorfs tidligere privatbolig på Rådstuplass, det som i dag kalles det gamle rådhuset. 
Den gamle rådstuen gikk med i den store bybrannen i 1702. Ruinene etter vinkjelleren ble først avdekket årene 1908–09, da Christian Koren-Wiberg gjennomførte arkeologiske utgravninger på Bryggen.
Hafslund Glassverk

Hafslund Glassverk var et foretak i Sarpsborg. Det ble etter hvert tatt over av Larvik Glassverk. I 1873 påtok overingeniør i Vegvesenet, Albert Fenger-Krog seg å lede driften, men etter et år gikk han tilbake til en stilling i Vegvesenet.
58. armé i Russland

58. kombinerte armé (russisk 58-я общевойсковая Краснознамённая армия) er ein styrke på operasjonelt nivå i Søndre militærdistrikt i Russland med hovedkvarter i Vladikavkaz.

Aktiviteter

Arméen var involvert i den andre Tsjetjeniakrigen i 1995 og i krigen i Sør-Ossetia i august 2008.
Highland Glory

Highland Glory er et norsk power metal-band som ble dannet i 2001.
Highland Glory ble startet av medlemmer fra det tidligere bandet Phoenix Rizing da de byttet vokalist i 2001.
Phoenix Rizing hadde gitt ut to album; «Rise From The Ashes» (1998) og «Eternal Crusade» (2000).
Det nye bandet utviklet en musikkstil i retning av melodiøs kraftmetall som kom til uttrykk på deres debutalbum «From The Cradle To The Brave» (2003).
Låtene var både raske og rolige, og enkelte hadde også innslag som gav assosasjoner til keltisk musikk.
Bandets andre album kom i 2005 og het «Forever Endeavour».
Bandet har fortsatt kontrakt med FaceFront, et plateselskap som er ledet av Frode Øien, redaktør av Scream Magazine, men platene har blitt lisensiert ut til Massacre Records for distribusjon til Europa (Scandinavia unntatt).
Kontekst (tidsskrift)

Kontekst var et konservativt tidsskrift som utkom i Trondheim. Innholdsmessig vektla tidsskriftet kultur og samfunnsspørsmål. Tidsskriftet utkom opptil fire ganger årlig med et opplag på 5 000 eksemplarer til fri distribusjon, i all hovedsak ved utdannelsesinstitusjonene i Trondheim.
Tidsskriftet ble utgitt av Høyres Studenterforening i Trondheim (tidligere Trondheim Konservative Studenterforening, TKSF), som også drev Radio KonRad gjennom 1980-årene. Kontekst ble etablert i 1980, mens radiokanalen kom året etter. TKSF opplevde fallende aktivitet i 1990-årene, og Kontekst ble derfor ikke utgitt. I 2001 ble TKSF omorganisert og gitt sitt nåværende navn, og tidsskriftet Kontekst utkom igjen to ganger årlig 2003–2005.
Kontekst er stadig regulert gjennom vedtektene til Høyres Studenterforening i Trondheim.
Uspenskijkatedralen (Helsingfors)

Uspenskijkatedralen (finsk: Uspenskin katedraali, russisk: Успенский собор) er hovedkirke for Helsingfors' ortodokse menighet, og domkirke for Helsingfors' ortodokse bispedømme. Katedralen ligger på Skatudden, nær Salutorget i Helsingfors sentrum; og sto ferdig i 1868.
Uspenskijkatedralen er Nord- og Vest-Europas største ortodokse kirke, og bygningen i rød teglstein med de gyldne kuplene er et a de mest synlige tegnene på den russiske innflytelsen i Finlands historie. Kirken har 13 gyldne kupler, formet som ildluer. Kirken er tegnet og bygget av den russiske arkitekten og akademikeren Alexej M. Gornostajev. 
Kirkens navn kommer fra det slaviske ordet uspenie, som betyr «sovne inn» (dø). Katedralen er helliget til minnet om jomfru Marias innsovning, som minnes 15. august. Kirken er byens nest mest populære turistattraksjon, etter Borgbacken og foran Tempelplassens kirke. I 2006 ble Uspenskijkatedralen besøkt av 516 500 turister.